b"\n_START_ARTICLE_\nHotel G\xc3\xb2tic\n_START_SECTION_\nDescripci\xc3\xb3\n_START_PARAGRAPH_\nL'Hotel G\xc3\xb2tic es troba al carrer Jaume I, molt a prop de la pla\xc3\xa7a Sant Jaume i de la Catedral. \xc3\x89s un edifici entre mitgeres, de grans dimensions, que consta de planta baixa, entres\xc3\xb2l, tres pisos, golfes i terrat._NEWLINE_Hi ha set obertures per planta que segueixen els mateixos eixos longitudinals. La planta baixa i l'entres\xc3\xb2l fan un conjunt clarament separat dels pisos superiors. Les cinc obertures centrals s\xc3\xb3n allindades i les de l'entres\xc3\xb2l, una mica m\xc3\xa9s estretes que les inferiors, donen a balcons sense volad\xc3\xads. En els extrems les obertures dels dos nivells s'uneixen per crear una gran volta d'arc de mig punt amb una llinda que separa un pis de l'altre. El parament \xc3\xa9s de carreus llisos excepte en els extrems on s\xc3\xb3n substitu\xc3\xafts per carreus encoixinats._NEWLINE_Al primer pis s'alternen tres balcons individuals amb dos dobles. Aquests tenen la barana de ferro forjat i les llosanes es recolzen sobre m\xc3\xa8nsules. Sota el balc\xc3\xb3 central hi ha la data 1852 en n\xc3\xbameros romans. Al segon pis les obertures s'obren a balcons individuals de caracter\xc3\xadstiques similars als inferiors. En aquests dos pisos, emmarcant les cinc finestres centrals, hi ha unes grans pilastres que recorren el mur; aquestes es recolzen sobre un basament, tenen el fus acanalat, capitell corinti i aguanten un entaulament que fa de balc\xc3\xb3 corregut al tercer pis. El parament est\xc3\xa0 arrebossat i pintat._NEWLINE_Al tercer pis les cinc obertures centrals s'obren al balc\xc3\xb3 corregut amb barana de ferro forjat i pilars que segueixen els mateixos eixos que les pilastres i es coronen amb gerros i flors de terra cuita. Les obertures dels extrems donen a balcons individuals. El parament d'aquest nivell fa l\xc3\xadnies horitzontals en l'estuc._NEWLINE_Corona la fa\xc3\xa7ana un fris on s'obren els ulls de bou de les golfes i, per sobre, una cornisa._NEWLINE_Fixades sobre la fa\xc3\xa7ana, a les plantes segona i tercera, es conserven les barres on es penjaven les persianes de lamel\xc2\xb7les de fusta que protegien les obertures.\n_START_SECTION_\nHist\xc3\xb2ria\n_START_PARAGRAPH_\nAquest immoble va ser un dels primers en construir-se arran la obertura del carrer Jaume I."